Diari Oficial de la Generalitat Valenciana


Sumari del DOGV 8757, del 09-03-2020 (2020/2286)

DECRET 3/2020, de 9 de març, del president de la Generalitat, pel qual es crea la Mesa Interdepartamental per a la Prevenció i Actuació davant del Coronavirus, Covid-19.
-------------------------------------------------------------------------------------------------------------------------------------------------------------------------

### Dades del document

Número de DOGV
:   8757

Data del DOGV
:   09-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2286


Data del document
:   09-03-2020

Organisme emissor
:   Presidència de la Generalitat

Tipus de document
:   Decret

Descriptors 

:   * malaltia infecciosa
    * administració regional
    * política sanitària
    * legislació
    * assistència social

DECRET 3/2020, de 9 de març, del president de la Generalitat, pel qual es crea la Mesa Interdepartamental per a la Prevenció i Actuació davant del Coronavirus, Covid-19. [2020/2286]  
PREÀMBUL  
  
En els darrers anys, diversos brots de malalties transmissibles emergents han afectat les poblacions: virus Zika, tifus, malària, virus de l'Ebola, Listeria monocytogenes, virus Influenza i, recentment, la infecció pel coronavirus (Covid-19).  
Les emergències associades a malalties transmissibles emergents amb potencial alt risc exigeixen intensificar la coordinació entre les diferents àrees d'actuació, amb la finalitat d'assegurar la capacitat del sistema sanitari per assumir l'augment de la demanda, i d'atendre les infraestructures i serveis que asseguren l'atenció a col·lectius més vulnerables i el suport als sectors productius i econòmics.   
De conformitat amb l'article 8 de l'Estatut d'Autonomia de la Comunitat Valenciana, les valencianes i els valencians, en la seua condició de ciutadanes i ciutadans espanyols i europeus, són titulars dels drets, deures i llibertats reconeguts en la Constitució Espanyola.  
  
En concret, l'apartat 1 de l'article 43 de la Constitució reconeix el dret a la protecció de la salut, i l'apartat 2 del mateix article disposa que correspon als poders públics organitzar i tutelar la salut pública a través de mesures preventives, entre d'altres.  
El Covid-19 és la malaltia infecciosa causada pel coronavirus que s'ha descobert més recentment. Tant el nou virus com la malaltia eren desconeguts abans que esclatara el brot a Wuhan (Xina), el desembre de 2019. En l'actualitat, l'Organització Mundial de la Salut (OMS) ha comptabilitzat més de cent mil persones contagiades en tot el món.   
  
Des de l'aparició dels primers casos de persones infectades a la Comunitat Valenciana, la Generalitat està pendent de l'evolució de la situació amb serenitat i confiança en el sistema de salut. Això no obstant, es considera necessari establir una estructura que permeta analitzar regularment l'escenari davant d'aquesta alerta sanitària mundial, i coordinar l'actuació conjunta dels departaments del Consell més directament implicats per l'aparició i el desenvolupament de la malaltia, i pels seus efectes.  
De conformitat amb el que preveuen l'article 12 de la Llei 5/1983, de 30 de desembre, del Consell, i el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, correspon a la Presidència de la Generalitat l'impuls de l'acció interdepartamental del Consell, i, en virtut d'això,  
  
  
DECRETE  
  
Article 1. Creació  
Es crea la Mesa Interdepartamental per a la Prevenció i Actuació davant del Coronavirus, Covid-19.  
  
Article 2. Objecte  
1. La Mesa Interdepartamental per a la Prevenció i Actuació davant del Coronavirus té per objecte l'anàlisi de la informació, així com la coordinació i el seguiment de les actuacions que corresponen a la Generalitat, en el marc del Sistema Nacional d'Alerta Precoç i Resposta Ràpida (SICAS).  
  
Article 3. Membres de la Mesa Interdepartamental per a la Prevenció i Actuació davant del Coronavirus, Covid-19.  
La Mesa Interdepartamental per a la Prevenció i Actuació davant del Coronavirus estarà presidida pel president de la Generalitat i quedarà integrada per:  
a) La vicepresidenta del Consell i consellera d'Igualtat i Polítiques Inclusives.  
b) El vicepresident segon del Consell i conseller d'Habitatge i Arquitectura Bioclimàtica.  
c) La consellera de Justícia, Interior i Administració Pública.  
d) El conseller d'Educació, Cultura i Esport.   
e) La consellera de Sanitat Universal i Salut Pública.  
f) El conseller d'Economia Sostenible, Sectors Productius, Comerç i Treball.   
g) El conseller de Política Territorial, Obres Públiques i Mobilitat.   
h) El secretari autonòmic de Promoció Institucional i Cohesió Territorial.  
i) El secretari autonòmic de Turisme.  
j) La secretària autonòmica de Salut Pública i del Sistema Sanitari Públic.  
A les reunions de la mesa interdepartamental podran ser convocades les persones titulars d'uns altres òrgans superiors i directius dels departaments del Consell i el seu sector públic instrumental, així com representants d'altres administracions, institucions i entitats.   
  
  
DISPOSICIÓ ADDICIONAL  
  
Única. Incidència econòmica en la dotació de despesa  
L'aplicació i el desenvolupament d'aquest decret no podran tindre gens d'incidència en la dotació dels capítols de despesa assignats a la Presidència de la Generalitat i, en tot cas, hauran de ser atesos amb els seus mitjans personals i materials.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor el dia de la publicació en el Diari Oficial de la Generalitat Valenciana.  
  
València, 9 de març de 2020  
  
El president de la generalitat,  
Ximo puig i ferrer